# Referat af generalforsamling

## Grundejerforeningen Nørreskov Park

## 20. marts 2025

Bestyrelsens fungerende formand Christian Emil Petersen bød velkommen til generalforsamlingen, der foregik i Satelitten.

### Valg af dirigent m.m.

Bjørn Strange blev valgt som dirigent. Han konstaterede derefter, at generalforsamlingen var lovligt indkaldt. Der var 41 deltagere, fordelt på 29 husstande. Christina Christensen fra bestyrelsen var referent. Ole Kyhn, HV145 bemærkede til dagsordenen, at legepladsudvalget var blevet inviteret til at præsentere et projekt – iflg. kutyme skulle dette punkt have været en del af ’evt.’, da der ikke var afstemning. Bestyrelsen tog dette til efterretning.

### Bestyrelsens beretning om virksomheden i det forløbne år v/fungerende formand Christian Emil Petersen

Beretningen er vedhæftet referatet.

I forlængelse af beretningen fremlagde legepladsudvalget deres foreløbige projekt. Formålet med legepladsen er at skabe nye rammer for fællesskab – der tænkes i at legepladsen skal være indbydende for både mindre og større børn – og også at der skal være borde og bænke til forældre, bedsteforældre og naboer. En legeplads vil være et løft for området, som vil tiltrække købere og påvirke salgspriserne positivt. Kommunen har givet tilladelse til at bruge et specifikt område bag vulkanen under forudsætning af at grundejerforeningen står for vedligeholdelse og sikkerhed hvilket kræver klare rammer og aftaler. Legepladsudvalget har talt med flere udbydere af legepladser, og pt er tilbuddet fra Klassik Leg mest attraktivt, ikke mindst fordi det vil passe godt ind i området, og fordi der er hjælp at få mht at søge finansiering hos fonde.

Fremlæggelsen blev fulgt af flg spørgsmål:

* HV 153: I er lige nu engagerede – men hvem skal have ansvar og vedligeholde legepladsen i fremtiden? En legeplads er en glimrende ide, men husk fremtiden. Svar: Legepladsen er grundejerforeningens ansvar, hvorfor vi skal entrere med en samarbejdspartner, der kan hjælpe med tilsyn og vedligeholdelse; legepladsudvalget ser Klassik Leg er en attraktiv samarbejdspartner, da de tilbyder serviceaftale. Vedligeholdelse er krav fra kommunen; vi ser også på det forsikringsmæssigt.
* HV 128: Er der behov for en legeplads? Jeg ser aldrig nogen fx ved petanquebanen. Svar: Man kan ikke kende behovet, fordi der ikke er en legeplads. Men se på kælkebanens popularitet…
* MP74: Hvad koster det? Svar: Det er for tidligt at sætte tal på. Men det er klart, at der skal søges fonde, der kan betale størstedelen af legepladsen.
* MP19: God ide med en legeplads. Den lille legeplads i nærheden er velbesøgt – så behovet er der.
* HV145: Vi har tidligere drøftet legepladser. Da grundejerforeningen har et ansvar for en evt. legeplads, er det tidligere blevet besluttet, at grundejerforeningen ikke ville eje en legeplads.

Bestyrelsen støtter op om legepladsudvalgets arbejde med henblik på at sikre, at der er klare rammer og aftaler vedr. ansvar, økonomi, vedligeholdelse m.m., hvis der skal anlægges en legeplads. Når projektet (både renovering/vedligehold af de små legepladser og et nyt større anlæg) er klar til beslutning, vil der blive indkaldt til en ekstraordinær generalforsamling.

Beretningen blev godkendt.

### Forelæggelse af det reviderede regnskab til godkendelse v/kasserer Gitte Kristensen

Regnskabet blev fremlagt – ikke de store afvigelser fra budgettet. Den største udfordring er de mange, der er i restance med kontingentbetaling.

* SA251: Med så mange, der ikke har betalt kontingent, kunne man overveje at gøre det nemmere?
* HV206: Kan man benytte betalingsservice eller få kommunen til at opkræve kontingent?
* MP64: Kan man sætte regnskabet lidt anderledes op? Kassereren: Vi gør det bedre næste år, men ikke alt er muligt i det nuværende system.

Regnskabet blev godkendt.

### Eventuelle forslag fra bestyrelsen eller medlemmer

Der er ikke modtaget nogen forslag fra medlemmer.

### Forelæggelse af bestyrelsens budget samt fastsættelse af indskud og kontingent for det løbende regnskabsår v/kasserer Gitte Kristensen

Budgettet blev fremlagt. Nogle punkter er tilpasset, så de afspejler de faktiske omkostninger i de seneste år. Desuden er der afsat en sum til at gå videre med legepladsprojekterne (vedligeholdelse af eller nedlægning af nuværende små legepladser samt ny legeplads) efter den annoncerede ekstraordinære generalforsamling.

Ingen spørgsmål – budgettet er godkendt.

### Valg af bestyrelsesmedlemmer og -suppleanter

Bestyrelsen består af 5-7 medlemmer, der vælges for 2 år ad gangen. Bestyrelsen består nu af nedenstående medlemmer af grundejerforeningen:

* Christian Emil Petersen (næstformand, fung. formand)
* Gitte Kristensen (kasserer)
* Connie Hangaard
* Christina Christensen
* **Kirsten Lund Larsen (genvalgt)**
* **Christian Petersen (nyvalgt)**
* **Suppleant: Thomas Duelund, HV202 (nyvalgt)**

### Valg af revisorer og -suppleanter

* Erik Rønø, 1. revisor
* Emma Nørgaard, 2. revisor
* **Nyvalgt: Ole Hedegaard Jensen (suppleant)**

### Eventuelt

* Kirsten Lund Larsen: Bestyrelsen har haft et positivt samarbejde med og ønsker at støtte op om legepladsudvalgets arbejde. Det er en ekstraordinær generalforsamling, der tager stilling, når forslaget er færdigt incl. ansvar, økonomi
* MP3: Der kommer æselgræsning ved Krebsesøen – sidste søndag i marts, varighed ca 1 måned (Danmarks Naturfredningsforening støtter projektet økonomisk)
* MP3: Petanquebanen: vi fik gratis billigt grus sidste år, men det skal skiftes til noget bedre; hent gerne gratis grus – det skal fjernes snart!

**Beretning til Generalforsamlingen i Nørreskov Park Grundejerforening**

Kære medlemmer af Grundejerforeningen

Som fungerende formand vil jeg gerne byde jer alle velkommen til årets generalforsamling og præsentere beretningen for det forgangne år. Jeg træder til midlertidigt, da vores oprindelige formand Christina har af Personlige årsager været fraværende den senere tid.

**Overvejelser om administrationsselskab**

Som I måske er bekendt med, skete der en stor udskiftning i bestyrelsen for et år siden, da både formand og kasserer trak sig efter flere års arbejde. Denne overgang har været udfordrende, da ingen i den nye bestyrelse var fortrolige med foreningens tekniske platforme såsom mailsystemet, hjemmesiden, dokumentarkivet og foreningsadministrationen.

For at sikre en mere effektiv og hurtigere drift har bestyrelsen drøftet muligheden for at inddrage et eksternt administrationsselskab til visse administrative opgaver, så som manglende indbetaling som bliver til inkassosager. Dette overvejes fortsat som en løsning.

**Containerordningen**

En af årets hovedfokusområder har været containerordningen. Vi har arbejdet på at optimere den, så den fungerer bedst muligt for alle beboere, og vi har inddraget jeres feedback. I år tester vi en justering af afhentningsdagene for at forbedre tilgængeligheden.

Nye containerdatoer – Se mere på vores hjemmeside norreskovepark.dk:

* Ugen efter påske
* Ugen efter efterårsferien

Vi modtager gerne jeres input til, om denne løsning fungerer tilfredsstillende.

 **Tilskudskriterier**

Vi har gennemgået tilskudskriterierne for at sikre en retfærdig og gennemsigtig fordeling af midler. Vores mål er at støtte projekter, der styrker fællesskabet og forbedrer vores område. Vi opfordrer alle til at indsende relevante ansøgninger og kriterierne ligger selvfølgelig på Grundejerforeningens hjemmeside.

**Kontingentindkrævning – En fælles opgave**

Grundejerforeningen er afhængig af, at alle medlemmer betaler deres kontingent til tiden. Desværre oplever vi hvert år udfordringer med manglende betalinger, hvilket medfører en unødig administrativ byrde og kan påvirke foreningens økonomi.

Samtidig stilles der stadig større krav til vedligeholdelse og drift af fællesfaciliteter. Vi arbejder målrettet på at få mest muligt ud af de tilgængelige ressourcer, men det kræver, at alle bidrager rettidigt. Tak til jer, der overholder fristen – jeres bidrag er afgørende for fællesskabet.

**Dialog med kommunen om grønne områder**

Vi har haft en god og konstruktiv dialog med kommunen, blandt andet i forbindelse med den årlige markvandring. Fokus har været på vedligeholdelse af de grønne områder samt mulighederne for fremtidige forbedringsprojekter, der kan højne områdets æstetik og anvendelighed. Vi har bl.a. drøftet de stier, der jævnligt gror til, og som I måske har bemærket, har kommunen udvidet nogle af dem efter vores dialog. Ligeledes er grundejerforeningen blevet hørt i forbindelse med æsselgræsning i det grønneområde bag Krebsesøen – et projek, som frivilliggruppen er initiativtager til.

**Renovering af eksisterende legepladser**

Bestyrelsen ønsker at sikre, at de eksisterende små legepladser er lovlige, hvis de skal blive ved med at være der. Vi har derfor indhentet to tilbud for at vurdere, hvad der skal til for at bringe dem i lovlig stand. Samtidig har vi arbejdet på at afklare ansvarsforholdene for de gamle legepladser, samt udarbejde en vedligeholdelsesplan. Vi drøfter i øjeblikket, om legepladserne skal renoveres eller fjernes.

**Ny legeplads**

Der er en gruppe engagerede forældre, som har samlet sig i et legepladsudvalg og drømmer om at skabe en ny legeplads. Fokus er på at etablere en attraktiv og tidssvarende legeplads i nærheden af Vulkanen, der kan fungere som et naturligt samlingspunkt for både børn og voksne og harmonere med de omkringliggende omgivelser.

Vi har inviteret udvalget til at dele det hidtidige arbejde som en del af denne beretning. Men det skal understreges, at der ikke er tale om et egentligt forslag, og at det er tanken at indkalde til en ekstraordinær generalforsamling, når der er mere klarhed over projektet, og hvad det indebærer.

**Afslutningsvis**

Vil jeg gerne takke bestyrelsen for et godt samarbejde og med en særlig tak til Ole Hedegaard Jensen som har valgt ikke at genopstille. Tak Ole, for at være vores altid grundige og hjælpsomme ankermand, som især har bestyret containerordningen med stort engagement.
Vi vil gerne takke alle medlemmer for jeres engagement og støtte i årets løb. Det er jeres aktive deltagelse, der skaber en stærk og velfungerende grundejerforening.

Vi ser frem til en konstruktiv generalforsamling og en fortsat positiv udvikling af vores fællesskab.

Tak for ordet.

**Med venlig hilsen,
Bestyrelsen**